## José Luis Aguirre aborda amb les confraries de pescadors la situació del sector a la Comunitat Valenciana

*** El conseller d’Agricultura, Ramaderia i Pesca es reuneix amb representants de la Comissió Interfederativa de Confraries de Pescadors de la Comunitat Valenciana (Coincopesca)**

El conseller d’Agricultura, Ramaderia i Pesca, José Luis Aguirre, s’ha reunit amb representants de la Comissió Interfederativa de Confraries de Pescadors de la Comunitat Valenciana (Coincopesca), entitat que agrupa la gran majoria de confraries del sector pesquer de la Comunitat Valenciana.

El conseller ha atés les inquietuds de l’entitat i s’ha compromés a treballar de manera conjunta per a poder donar solució a les qüestions que li han plantejat durant aquesta trobada, a la qual han assistit el president de Coincopesca, Francisco Miguel Sirera; el director general de Pesca, Francisco J. Espinós, i representants de nombroses confraries pesqueres.

Entre els temes abordats figuren les quotes de pesca de tonyina roja; la veda de la sardina en la modalitat de cércol; el Pla pluriennal per a la pesca demersal al Mediterrani occidental, i l’extracció d’arena del banc de Cullera. A més, el col·lectiu ha abordat la situació del cobrament del subsidi de l’atur i l’interés del sector a actualitzar els cursos de formació.

José Luis Aguirre ha reclamat “un esforç comú i unitat” a les confraries i ha destacat la importància que totes estiguen representades en l’entitat interfederativa.  
   
La reunió s’emmarca dins la ronda de contactes que manté el conseller amb diversos sectors per a estudiar totes les eines a l’abast de la Conselleria i donar així “l’impuls que la pesca necessita”.

Fecha: 23/08/2023